ঈশ্বরগঞ্জ মুক্ত দিবস

ঈশ্বরগঞ্জ মুক্ত দিবস ৯ ডিসেম্বর। ১৯৭১ সালের ৯ ডিসেম্বর ময়মনসিংহের ঈশ্বরগঞ্জ থানা পাকিস্তানি হানাদার মুক্ত হয়।

 প্রেক্ষাপট 
অক্টোবর মাসের মাঝামাঝি সময়ে ঈশ্বরগঞ্জে মুক্তিযোদ্ধাদের তৎপরতা বৃদ্ধি পায়। ১৬ অক্টোবর রাতে কোম্পানি কমান্ডার কাজী আলম, আলতাব ও হাবিবুল্লাহ খানের নেতৃত্বে তিনটি কোম্পানি যৌথ অভিযানে অংশ নেয়। তাদের কৌশলগত লক্ষ্য ছিল যোগাযোগ ব্যবস্থা বিচ্ছিন্ন করা।

 মুক্তিযোদ্ধারা ময়মনসিংহ-ভৈরব রেললাইনের মাইজহাটি ব্রিজ ডিনামাইট দিয়ে ধ্বংস করেন।
 একই রাতে ময়মনসিংহ-কিশোরগঞ্জ মহাসড়কের রামগোপালপুরের কটিয়াপুরি ব্রিজ ধ্বংস করা হয়।
 সদরের টেলিফোন সংযোগ বিচ্ছিন্ন করে দেওয়া হয়।

যোগাযোগ ব্যবস্থা বিচ্ছিন্ন করার পর মুক্তিযোদ্ধা সংগঠক হাসিম উদ্দিন আহাম্মদের পরামর্শে মুক্তিযোদ্ধারা সরাসরি থানা আক্রমণের পরিকল্পনা করেন। পরিকল্পনা অনুযায়ী দত্তপাড়া শ্মশান ঘাট থেকে তিনটি ভাগে বিভক্ত হয়ে তারা অগ্রসর হন:

 প্রথম দল: প্লাটুন কমান্ডার কাজী হাসানুজ্জামান হীরুর নেতৃত্বে সোনালী ব্যাংকের সামনে অবস্থান নেয়।
 দ্বিতীয় দল: হাবিবুর রহমান হলুদের নেতৃত্বে চরহোসেনপুর নলুয়া পাড়া মসজিদের পাশে অবস্থান নেয়।
 তৃতীয় দল: আব্দুস ছাত্তার ও মতিউর রহমানের নেতৃত্বে থানার পেছন দিক থেকে ঘেরাও করে।

তবে যুদ্ধের সময় চেইন অব কমান্ড বা পারস্পরিক যোগাযোগে ত্রুটি দেখা দিলে মুক্তিযোদ্ধাদের এই অভিযানটি ব্যর্থ হয়। পাকিস্তানি বাহিনী এবং তাদের স্থানীয় সহযোগী রাজাকার ও আলবদরদের সাথে সম্মুখযুদ্ধে ৭ জন মুক্তিযোদ্ধা শহীদ হন।

 শামসুল হক 
 আব্দুল মান্নান 
 আব্দুল খালেক
 দুলাল
 মতিউর রহমান 
 আবু তাহের 
 হাতেম আলী

প্রথম অভিযানের বিপর্যয়ের পর মুক্তিযোদ্ধারা মনোবল না হারিয়ে পুনরায় সুসংগঠিত হন। ৮ ডিসেম্বর তারা দ্বিতীয়বার থানা আক্রমণের প্রস্তুতি গ্রহণ করেন। মুক্তিযোদ্ধাদের ব্যাপক প্রস্তুতির খবর পেয়ে এবং চতুর্দিক থেকে আক্রমণের আশঙ্কায় পাকিস্তানি বাহিনী ভীত হয়ে পড়ে। ৮ ডিসেম্বর গভীর রাতে তারা থানা ত্যাগ করে পালিয়ে যায়। ফলে ৯ ডিসেম্বর কোনো রক্তপাত বা প্রত্যক্ষ যুদ্ধ ছাড়াই ঈশ্বরগঞ্জ শত্রুমুক্ত হয়।

৯ ডিসেম্বর সকালে মুক্তিযোদ্ধা সংসদ কমান্ড কার্যালয়ে বাংলাদেশের জাতীয় পতাকা উত্তোলনের মাধ্যমে এলাকাটি মুক্ত ঘোষণা করা হয়। দিনটি ঈশ্বরগঞ্জবাসীর কাছে অত্যন্ত তাৎপর্যপূর্ণ। প্রতি বছর ঈশ্বরগঞ্জ মুক্তিযোদ্ধা সংসদ ও স্থানীয় প্রশাসনের উদ্যোগে দিবসটি উপলক্ষে বিভিন্ন কর্মসূচি পালিত হয়।

 সংশ্লিষ্ট অঞ্চল 
ঈশ্বরগঞ্জ ছাড়াও এ দিনে যেসকল জায়গা শত্রুমুক্ত হয় -

 পূর্বধলা : ১৯৭১ সালের এই দিনে নেত্রকোণার পূর্বধলা উপজেলা শত্র“মুক্ত হয়। মুক্তিযোদ্ধা ও মুক্তিকামী জনতার যৌথ আক্রমণে পাকহানাদার বাহিনী ৮ ডিসেম্বর রাতে পূর্বধলা থেকে পালিয়ে যায়।
 অভয়নগর : এই দিনে পাকহানাদার বাহিনীর কবল থেকে অভয়নগর উপজেলা মুক্ত হয়।
 সাঁথিয়া : ওইদিন পাকসেনারা পাবনা থেকে এসে সাঁথিয়ায় ঢোকার চেষ্টা করে। পুনরায় আক্রমণের আশংকায় মুক্তিযোদ্ধারা আগে থেকে সাঁথিয়া-মাধপুর সড়কের নন্দনপুর জোড়গাছার মাঝখানের ব্রিজটি উড়িয়ে দিয়ে বাংকার করে সেখানেই অবস্থান করতে থাকে। 
 কাউনিয়া : ১৯৭১ সালের এই দিনে এক রক্তক্ষয়ী সশস্ত্র যুদ্ধের মধ্য দিয়ে পাকহানাদার বাহিনীকে পরাস্ত করে মুক্তিকামী মুক্তিযোদ্ধারা।
 নেত্রকোণা : এ দিন মুক্তিযোদ্ধাদের চতুর্মুখী আক্রমণের মুখে হানাদার বাহিনী শহর ছেড়ে পালিয়ে যাওয়ার পথে মোক্তারপাড়া ব্রিজ সংলগ্ন কৃষি ফার্মের কোনায় মুক্তিযোদ্ধাদের সঙ্গে পাক হানাদারদের মরণপণ লড়াই হয়।
 পাইকগাছা (খুলনা): ১৯৭১ সালের এদিনে ১৫৫ জন রাজাকার আত্মসমর্পণ করলে কপিলমুনি মুক্ত হয়। 

 তথ্যসূত্র 

বিষয়শ্রেণী:বাংলাদেশের স্বাধীনতা যুদ্ধের ফলাফল
বিষয়শ্রেণী:ঈশ্বরগঞ্জ উপজেলা